REGULAMENTUL (CE) NR. 1579/2007 AL CONSILIULUI
din 20 decembrie 2007
de stabilire a posibilităților de pescuit și a condițiilor aferente aplicabile pentru 2008 în Marea Neagră pentru anumite resurse halieutice și grupuri de resurse halieutice
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 20,
având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (2), în special articolul 2,
având în vedere propunerea Comisiei,
întrucât:
(1)
În conformitate cu articolul 4 din Regulamentul (CE) nr. 2371/2002, Consiliul adoptă măsurile necesare care reglementează accesul la zone și resurse și desfășurarea durabilă a activităților de pescuit, ținând seama de recomandările științifice disponibile, în special de raportul elaborat de Comitetul științific, tehnic și economic pentru pescuit.
(2)
În conformitate cu articolul 20 din Regulamentul (CE) nr. 2371/2002, Consiliul stabilește posibilitățile de pescuit pentru fiecare resursă halieutică sau grup de resurse halieutice și alocă aceste posibilități statelor membre.
(3)
Pentru a asigura o gestionare eficace a posibilităților de pescuit, este oportun să se stabilească condițiile specifice care reglementează operațiunile de pescuit.
(4)
Articolul 3 din Regulamentul (CE) nr. 2371/2002 stabilește definiții utile pentru alocarea posibilităților de pescuit.
(5)
În conformitate cu articolul 2 din Regulamentul (CE) nr. 847/96, ar trebui să se identifice resursele care fac obiectul diferitelor măsuri menționate în regulamentul menționat.
(6)
Pentru a contribui la conservarea resurselor halieutice, ar trebui puse în aplicare, în 2008, anumite măsuri suplimentare privind condițiile tehnice ale activităților de pescuit.
(7)
Posibilitățile de pescuit ar trebui să fie utilizate în conformitate cu legislația comunitară în domeniu, în special Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (3) și cu Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (4).
(8)
Având în vedere că, înainte de intrarea în vigoare a prezentului regulament, într-un stat membru erau utilizate, în mod tradițional, pentru captura de calcan, plasele cu o dimensiune a ochiurilor de plasă mai mică de 200 mm și pentru a permite o adaptare corespunzătoare la măsurile tehnice introduse prin prezentul regulament, este oportun ca statul membru în cauză să fie autorizat să desfășoare pescuitul de calcan prin utilizarea de plase cu o dimensiune minimă a ochiurilor de plasă de cel puțin 180 mm.
(9)
Datorită urgenței acestei chestiuni, este imperativ să se prevadă o excepție de la termenul de șase săptămâni menționat la punctul I alineatul (3) din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la tratatele de instituire a Comunităților Europene,
ADOPTĂ PREZENTUL REGULAMENT:
CAPITOLUL I
OBIECT, DOMENIU DE APLICARE ȘI DEFINIȚII
Articolul 1
Obiectul
Prezentul regulament stabilește posibilitățile de pescuit pentru 2008 pentru anumite resurse halieutice și grupe de resurse halieutice din Marea Neagră, precum și condițiile specifice de utilizare a acestor posibilități de pescuit.
Articolul 2
Domeniul de aplicare
(1) Prezentul regulament se aplică navelor de pescuit comunitare (nave comunitare) care operează în Marea Neagră.
(2) Prin derogare de la alineatul (1), prezentul regulament nu se aplică operațiunilor de pescuit desfășurate exclusiv în scopul cercetărilor științifice, care se efectuează cu autorizarea și sub autoritatea statului membru în cauză, după informarea în prealabil a Comisiei și a statului membru în apele căruia se desfășoară cercetările.
Articolul 3
Definiții
În sensul prezentului regulament, pe lângă definițiile prevăzute la articolul 3 din Regulamentul (CE) nr. 2371/2002, se aplică următoarele definiții:
(a)
„CGPM” înseamnă Comisia Generală pentru Pescuit în Marea Mediterană;
(b)
„Marea Neagră” înseamnă subzona geografică CGPM, definită în Rezoluția CGPM/31/2007/2;
(c)
„captură totală admisibilă (TAC)” înseamnă cantitatea autorizată a fi preluată din fiecare resursă în fiecare an;
(d)
„cotă” înseamnă o proporție din TAC alocată Comunității, unui stat membru sau unei țări terțe.
CAPITOLUL II
POSIBILITĂȚI DE PESCUIT ȘI CONDIȚII AFERENTE
Articolul 4
Limite de captură și alocări
Limitele de captură, alocarea acestor limite între statele membre și condițiile suplimentare aplicabile în temeiul articolului 2 din Regulamentul (CE) nr. 847/96 figurează în anexa I la prezentul regulament.
Articolul 5
Dispoziții speciale privind alocările
Alocarea limitelor de captură între statele membre, stabilită în anexa I, nu aduce atingere:
(a)
schimburilor efectuate în temeiul articolului 20 alineatul (5) din Regulamentul (CE) nr. 2371/2002;
(b)
realocărilor efectuate în temeiul articolului 21 alineatul (4), al articolului 23 alineatul (1) și al articolului 32 alineatul (2) din Regulamentul (CEE) nr. 2847/93, precum și în temeiul articolului 23 alineatul (4) paragraful al doilea din Regulamentul (CE) nr. 2371/2002;
(c)
debarcărilor suplimentare permise în temeiul articolului 3 din Regulamentul (CE) nr. 847/96;
(d)
deducerilor efectuate în temeiul articolului 5 din Regulamentul (CE) nr. 847/96 și al articolului 23 alineatul (4) primul paragraf din Regulamentul (CE) nr. 2371/2002.
Articolul 6
Condiții aplicabile capturilor și capturilor accidentale
(1) Peștii provenind din resursele pentru care sunt stabilite limite de captură sunt reținuți la bord sau debarcați numai în cazul în care au fost pescuiți de nave de pescuit ale unui stat membru care dispune de o cotă, iar această cotă nu a fost epuizată.
(2) Toate cantitățile debarcate se deduc din cotă sau, în cazul în care cota Comunității nu a fost alocată între statele membre sub formă de cote, din cota comunitară.
Articolul 7
Măsuri tehnice tranzitorii
Măsurile tehnice tranzitorii sunt prevăzute în anexa II.
CAPITOLUL III
DISPOZIȚII FINALE
Articolul 8
Transmiterea datelor
Atunci când statele membre transmit Comisiei, în aplicarea articolul 15 alineatul (1) din Regulamentul (CEE) nr. 2847/93, date privind cantitățile debarcate de pești capturați, acestea utilizează codurile resurselor prevăzute în anexa I la prezentul regulament.
Articolul 9
Intrarea în vigoare
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.